L-impjant tal-fjuwil f'Ħas-Saptan għadu mhux lest biex jopera minħabba l-Covid-19
Imtella' Lulju 5, 2020 - Aġġornata 5 Ta' Lulju, 2020 3:32pm L-impjant tal-fjuwil fil-qalba ta' Birżebbuġa, li huwa magħruf ukoll bħala l-impjant tal-31 ta' Marzu, għadu qed jopera, bil-Gvern jgħid li x-xogħol ta' ttestjar u kkumissjonar fuq l-impjant il-ġdid ta' Ħas-Saptan ittardja, fosthom minħabba s-sitwazzjoni tal-Covid-19. Fi Frar tas-sena li għaddiet il-Kap Eżekuttiv tal-Enemed, Kevin Chircop, kien qal lil TVM sal-aħħar tas-sena kien ippjanat li jkunu qed joperaw minn Ħas-Saptan, u Birżebbuġa jitpoġġa fuq 'cold standby', waqt li sa nofs l-2020 is-sit ta' Birżebbuġa jkun magħluq definittivament. Madanakollu l-proċess jidher li ttardja, hekk kif il-vapuri għadhom qed iħottu l-fjuwil mal-pont ta' quddiem l-impjant ta' Birżebbuġa, kif jidher fir-ritratt (fuq) meħud fil-25 ta' Ġunju li għadda. It-tekniċi ma setgħux jiġu Malta biex jikkummissjonaw il-makkinarju Għall-mistoqsijiet ta' TVM, kelliema għall-Ministeru għall-Enerġija u l-Immaniġjar tal-Ilma qalet li l-pjan oriġinali kien li wara li jispiċċa l-proġett ta' Ħas Saptan u jkun ikkumissjonat, l-impjant ta' Birżebbuġa jinżamm fuq 'cold standby' għal sitt xhur u wara ikun jista' jinbeda l-pjan tal-iżmantellar tal-impjant. Madanakollu, minħabba s-sitwazzjoni kurrenti, speċjalment li l-ajruporti fetħu din il-ġimgħa, it-tekniċi meħtieġa biex jikkumissjonaw il-makkinarju l-ġdid ma setgħux jiġu Malta. Qalet li l-makkinarju huwa mwaħħal fil-post u lest biex jibda l-ittestjar u l-ikkumissjonar. Il-kelliema stqarret li l-pjan hu li sal-aħħar ta' din is-sena jkun jista' jsir l-ittestjar fuq l-impjant il-ġdid biex ikun lest għall-użu. B'hekk ikun jista' jitwaqqaf l-operat fl-impjant ta' Birżebbuġa. Żiedet li l-proġett ta' Ħas Saptan huwa wieħed kumpless li jitlob ħafna xogħol u koordinament, u huwa wieħed minn fost proġetti oħra tal-Gvern ta' mmodernizzar fl-infrastruttura tal-pajjiż. Residenti mħassba bl-istat tal-pont Residenti li fl-aħħar jiem osservaw vapur iħott il-fjuwil mal-pont ta' quddiem l-impjant f'Birżebbuġa, magħruf bħala l-pont tax-Shell, esprimew tħassib minħabba l-istat ħażin li jinsab fih dan il-pont, li jgħodd kważi 80 sena. Ritratti miġbuda minn resident juru l-pont fi stat li jista' jkun perikoluż, kemm għal min ikun fil-baħar u anki għall-ħaddiema tal-Enemed. F'diversi partijiet il-konkos iddeterjora, u x-xibka tal-ħadid inkixfet u qegħda esposta għall-elementi. Mistoqsija dwar dan il-pont, il-kelliema għall-Ministeru għall-Enerġija qalet li l-pont se jibqa' jintuża sakemm l-impjant ta' Birżebbugia jibqa' jopera, u li l-manutenzjoni li jkun hemm bżonn se tibqa' ssir sakemm jingħalaq l-impjant. Wara l-pjan hu li jiġi żmantellat mal-bqija tal-impjant ta' Birżebbuġa Il-pjan biex jinħatt l-impjant tħabbar 15-il sena ilu L-impjant f'Birżebbuġa beda jinbena mill-kumpanija Shell fl-1914, waqt li l-pont li fuqu jinħatt il-fjuwil inbena fl-1921. Fl-2005 l-Gvern ta' dak iż-żmien ħabbar li kien hemm pjanijiet biex l-impjant jingħalaq sal-2007, iżda x-xogħol biex jinħattu t-tankijiet f'dan l-impjant spiċċa biex beda fl-2017. L-impjant il-ġdid ta' Ħas-Saptan huwa neċessarju biex il-ħażna u l-operat tal-fjuwil ikunu konformi mad-direttivi tas-sigurtà Seveso tal-Unjoni Ewropea. Il-kumpanija Enemed b'faċilitajiet ġodda għal ħażna tal-fuel f'Ħas-Saptan